Par cui che al è in Friûl chel di doman al è un apontament che no si pues pierdilu. Cun di fat, ai 28 di Avost, a tacâ des 7 e mieze sot sere, li dal cine Visionario di Udin, si presente il film di Marco D’Agostini, “JNK-Oltri la ultime frontiere”.
Il documentari al è la gnove opare di un dai regjiscj furlans plui bulos de gnove gjenerazion, che in chescj agns al à doprât il lengaç dsal audiovisîf par contâ storiis interessantis, soredut di musiche e di migrazions.
Il film al conte dal viaç fat dal grup dai JoNoKognòs dal Friûl aes Asturiis e de lôr partecipazion al Liet International dal 2012 a Xixon/Gijon, tal Stât Spagnûl.
L’incuintri si vierç cuntun conciert de band, che e je une des miôr dal panorame de gnove musiche furlane dai ultins cuindis agns, cul so rock melodic e ben petât, in belance tra Seattle, Athens e il Friûl di Mieç.
Dopo de musiche dal vîf, a 9 sot sere si fasarà la prime proiezion publiche dal documentari che dongje di contâ un viaç tal spazi e tal timp, al fronte ancje altris argoments e al vierç prospetivis di profondiment su diviersis cuistions: la amicizie, il conflit tra gjenerazions, il vivi intun teritori lontan dai grancj centris, lis lenghis minoritariis e i dirits linguistics.
La jentrade e je sore nuie.
fur_Latn fur_Latn fur_Latn fur_Latn fur_Latn fur_Latn